बागमती किनारका बस्ती हटाउँदा तनाव
काठमाडौँ महानगरपालिका (कामपा)ले प्रसिद्ध बागमती नदीकिनारमा रहेका अवैध संरचना तथा बस्ती हटाउन सुरु गरेपछि सोमबार थापाथली क्षेत्रमा तनाव भएको छ । कामपाको नगरप्रहरी अवैध बस्ती हटाउन सोमबार डोजरसहित थापाथलीस्थित सुकुम्बासी बस्तीमा पुगेपछि स्थानीयले नगरप्रहरीमाथि घरेलु हतियारसहित ढुङ्गामुढा गरेका थिए ।
काठमाडौँ, मङ्सिर १३ गते । काठमाडौँ महानगरपालिका (कामपा)ले प्रसिद्ध बागमती नदीकिनारमा रहेका अवैध संरचना तथा बस्ती हटाउन सुरु गरेपछि सोमबार थापाथली क्षेत्रमा तनाव भएको छ । कामपाको नगरप्रहरी अवैध बस्ती हटाउन सोमबार डोजरसहित थापाथलीस्थित सुकुम्बासी बस्तीमा पुगेपछि स्थानीयले नगरप्रहरीमाथि घरेलु हतियारसहित ढुङ्गामुढा गरेका थिए । स्थानीयको आक्रमणबाट नगरप्रहरी बलका प्रमुख राजु पाण्डेसहित १७ जना नगरप्रहरीहरू घाइते भएको महानगर प्रहरी बलका प्रहरी उपरीक्षक दिनेश अर्यालले जानकारी दिनुभयो ।सुकुम्बासी बस्ती हटाउने क्रममा स्थानीयले महानगर प्रहरी बलमाथि भौतिक आक्रमण सुरु गरेपछि स्थिति नियन्त्रणमा लिन प्रहरी टोलीसमेत परिचालन गरिएको थियो । बागमती सभ्यता सर्वाधिकार सम्पन्न समितिले सो सुकुम्बासी बस्ती हटाउन सूचना जारी गरेको थियो । तोकिएको समयभित्र स्थानीयले अवैध संरचना नहटाएपछि महानगर प्रहरी डोजरसहित सुकुम्बासी बस्तीमा पुगेको थियो । कामपाका प्रवक्ता नवीन मानन्धरले ठूलो सङ्ख्यामा स्थानीय प्रदर्शनमा उत्रिएपछि महानगर प्रहरीबल बस्तीतर्फ नगई आवश्यक तयारीका लागि फिर्ता गरिएको जानकारी दिनुभयो ।  काठमाडौँको प्राचीन सभ्यताका रूपमा रहेका बागमती, विष्णुमतीलगायतका नदीकिनारमा वर्षौंदेखि अवैध बस्ती र संरचना रहँदा सहरको सुन्दरता र नदीको स्वच्छतामा समेत ह्रास आउँदै गएको छ ।अधिकार सम्पन्न बागमती सभ्यता एकीकृत विकास समितिले गत कात्तिक २४ गते १० दिनको म्यादसहित ४ मङ्सिरसम्म अन्तिम म्याद राखी बस्ती खाली गर्न सूचना जारी गरेको थियो । सो दिन निर्वाचनको समय रहेकाले थप एक हप्ताको समयमा समेत बस्ती खाली नभएपछि नदीकिनारमा अनधिकृत रूपमा निर्माण भएका घरटहरा तथा निर्माण सामग्री र सवारीसाधन हटाउन महानगरको टोली सुकुम्बासी बस्तीमा पुगेको थियो ।कामपा नगर प्रहरी उपरीक्षक दिनेश अर्यालका अनुसार स्थानीयले भौतिक आक्रमण गर्न थालेपछि कामपाबाट झन्डै दुई सय जना र नेपाल प्रहरीबाट एक सय जनाको हाराहारीमा सुरक्षाकर्मी परिचालन गरिएको बताउनुभयो  । जिल्ला प्रहरी परिसर काठमाडौँका प्रवक्ता, प्रहरी उपरीक्षक दिनेशराज मैनालीले महानगरपालिकाको आग्रहमा नेपाल प्रहरीबाट थप सुरक्षाकर्मी परिचालन गरिएका जानकारी दिनुभयो ।  सुकुम्बासीहरूले बस्ती हटाउन आएका सुरक्षाकर्मीमाथि स्थानीयले ढुङ्गा प्रहार गरी आगजनी र लाठी, चुलेसी, खुकुरी आदिजस्ता घरेलु हातहतियार बोकेर प्रतिकारमा उत्रिएपछि महानगर प्रमुख बालेन्द्र साह आवश्यक छलफलमा जुट्नुभएको छ । सोमबार प्रमुख साहले प्रधानमन्त्री निवास बालुवाटार पुगेर प्रधानमन्त्री शेरबहादुर देउवासँगसमेत छलफल गर्नुभएको थियो ।भूमि अधिकार तथा श्रमिक सङ्गठनका महासचिव इन्द्र तामाङले भूमिहीन बासिन्दालाई विकल्पबिना घरबारविहीन बनाउन नहुने बताउँदै आन्दोलन गर्नुपरेको बताउनुभयो । महानगर प्रहरीले अवैध संरचना हटाउने भएपछि केही स्थानीयले भने बसाइँसराइ गर्ने तयारी गरेका छन् ।        